DECIZIA CONSILIULUI
din 20 octombrie 2009
de autorizare a Republicii Polone de a aplica o măsură derogatorie de la dispozițiile articolului 287 din Directiva 2006/112/CE privind sistemul comun al taxei pe valoarea adăugată
(2009/790/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 93,
având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (1), în special articolul 395 alineatul (1),
având în vedere propunerea Comisiei,
întrucât:
(1)
Prin scrisoarea înregistrată la Secretariatul General al Comisiei la 22 iunie 2009, Republica Polonă a solicitat autorizația de a aplica o măsură specială de derogare de la articolul 287 din Directiva 2006/112/CE pentru a acorda, începând cu 1 ianuarie 2010, o scutire de la plata taxei pe valoarea adăugată (TVA) persoanelor impozabile a căror cifră de afaceri anuală este egală cu cel mult echivalentul în monedă națională a 30 000 EUR la cursul de schimb din ziua aderării ei.
(2)
În conformitate cu articolul 395 alineatul (2) din Directiva 2006/112/CE, Comisia a transmis celorlalte state membre cererea înaintată de Republica Polonă prin scrisoarea din 22 iunie 2009. Printr-o scrisoare datată 3 iulie 2009, Comisia a informat Republica Polonă că dispune de toate informațiile pe care le consideră necesare pentru evaluarea cererii.
(3)
În conformitate cu titlul XII capitolul 1 din Directiva 2006/112/CE, statele membre pot aplica regimuri speciale întreprinderilor mici și pot, mai ales, acorda un regim facultativ de scutire de la plata TVA persoanelor impozabile a căror cifră de afaceri anuală este inferioară unui anumit plafon.
(4)
În conformitate cu articolul 287 punctul 14 din Directiva 2006/112/CE, Republica Polonă poate acorda o scutire de la plata TVA persoanelor impozabile a căror cifră de afaceri anuală nu depășește echivalentul în monedă națională a 10 000 EUR la cursul de schimb din ziua aderării ei.
(5)
Ridicarea acestui plafon la 30 000 EUR va permite Republicii Polone să simplifice procedurile administrative pentru un număr mai mare de întreprinderi mici, limitându-se, în același timp, la cele mai modeste dintre aceste întreprinderi și contribuind astfel la dezvoltarea lor.
(6)
Comisia a inclus, în propunerea sa de directivă care vizează simplificarea obligațiilor privind taxa pe valoarea adăugată din 29 octombrie 2004, dispoziții al căror obiect este acela de a permite statelor membre fixarea plafonului cifrei de afaceri anuale pentru acordarea unei scutiri de la plata TVA la cel mult 100 000 EUR sau echivalentul în monedă națională, această sumă putând fi reactualizată pe o bază anuală. Cererea prezentată de Republica Polonă este în conformitate cu această propunere.
(7)
Derogarea prezentată nu va avea impact asupra resurselor proprii ale Comunității Europene care provin din taxa pe valoarea adăugată,
ADOPTĂ PREZENTA DECIZIE:
Articolul 1
Prin derogare de la articolul 287 din Directiva 2006/112/CE, Republica Polonă este autorizată să acorde o scutire de la plata TVA persoanelor impozabile a căror cifră de afaceri anuală este egală cu cel mult echivalentul în monedă națională a 30 000 EUR la cursul de schimb din ziua aderării ei.
Articolul 2
Prezenta decizie se aplică începând cu 1 ianuarie 2010 până la data intrării în vigoare a dispozițiilor unei directive de modificare a valorii plafoanelor cifrelor de afaceri anuale până la care persoanele impozabile pot beneficia de o scutire de la plata TVA sau până la 31 decembrie 2012, reținându-se data cea mai apropiată.
Articolul 3
Prezenta decizie se adresează Republicii Polone.
Adoptată la Bruxelles, 20 octombrie 2009.